
				PRESENTACIÓ

				


				En la novel·la que estàs a punt de llegir hi apareixen bastants

personatges, però els principals són realment les germanes

Elinor i Marianne Dashwood, i també la seva mare, la senyora

Dashwood. Hi ha una tercera germana, que es diu Margaret,

però és més jove que les altres dues, i per això encara no viu

els enamoraments ni les il·lusions, ni tampoc els desenganys

amorosos, que viuen les seves germanes grans. Tot això ens

ho conta esplèndidament en aquesta novel·la la seva autora,

Jane Austen.

Es podria dir que una germana representa el seny, i l’altra,

el sentiment. Cal llegir-se tota la novel·la per saber quina

de les dues acabarà trobant l’amor i la felicitat veritables.

O potser els trobaran totes dues?

			

		


		
			
				


				1 La mort del pare

				Henry Dashwood havia mort feia sis mesos.

Des d’aleshores, tot havia canviat

per a la senyora Dashwood, la seva vídua,

i també per a les seves tres filles.

Norland, la casa familiar, una gran mansió

al comtat de Sussex, al sud-est d’Anglaterra,

pertanyia ara a John Dashwood,

fill del primer matrimoni d’Henry Dashwood,

que era l’únic fill mascle, i per tant, l’hereu.

Així era la llei.




Després de l’enterrament, John es va instal·lar

a Norland amb la seva esposa Fanny, el seu fill

i els criats. Tenia dret a instal·lar-s’hi.

Però la senyora Dashwood es va sentir molt ofesa.

Allò no estava bé! Per què tenia tanta pressa?




Ella hauria abandonat Norland

en aquell mateix instant.

Però Elinor, la filla gran, va treure-li la idea del cap.

No volia enemistar-se amb el seu germanastre John.




Elinor, de només dinou anys,

era una noia serena i afectuosa.

Li agradava dibuixar i pintar.

Els seus sentiments eren sòlids i profunds,

i sabia governar-los.

En canvi, la seva germana Marianne,

de disset anys, era com la seva mare.

Era tot sentiment i passió i li agradava tocar el piano.

La germana petita, Margaret,

era una nena alegre i de bon caràcter.




La senyora Dashwood no suportava Fanny.

Es comportava com la nova mestressa de Norland

i havia aconseguit que John no assignés

a la senyora Dashwood cap renda vitalícia,

en contra del que el seu pare havia disposat en morir.

Això deixava la vídua i les seves tres filles

amb molt pocs recursos econòmics.




Sempre que podia, Fanny feia sentir

a la senyora Dashwood i a les seves tres filles

que a casa seva només eren unes convidades.

A Norland, l’única persona agradable

era Edward Ferrars.




Edward era el germà de Fanny

i des que els el van presentar

gairebé sempre s’estava a Norland.

Potser era un jove poc agraciat,

però era amable i afectuós.

Entre ell i Elinor va néixer un afecte sincer.

Passaven junts moltes estones

i parlaven de tot una mica.

A Edward li agradava observar-la

quan aquesta dibuixava.




La senyora Dashwood estava contenta

perquè la idea d’un matrimoni

entre Edward i Elinor li agradava.

Però Fanny també observava la parella.

I veure que s’avenien no la feia feliç.

Trobava que Elinor era poca cosa per al seu germà,

perquè la noia no tenia res i, en canvi,

Edward heretaria una gran fortuna.




A la primera ocasió, Fanny va aprofitar

per parlar-ne amb la senyora Dashwood:




—El meu germà només es casarà

amb una jove de bona família.

No es deixarà entabanar per cap noieta caçafortunes.




Era una advertència i alhora un insult

per a la senyora Dashwood.

I, indirectament, també, per a Elinor.




La senyora Dashwood va decidir

que no romandria més temps en aquella casa.




				



			






			
				


				2Una nova vida

				La senyora Dashwood va decidir abandonar Norland

amb les seves filles.




I llavors va arribar la carta.




Sir John Middleton, un parent llunyà,

oferia a la senyora Dashwood, per un lloguer molt baix,

Barton Cottage, una caseta

que tenia al comtat de Devonshire.

A més la convidava a venir

amb les seves filles a Barton Park,

on vivia, perquè pogués jutjar

si l’oferiment li convenia.




Les dues cases estaven molt a prop

l’una de l’altra, a la vall de Barton.




Tot i que Barton es trobava

a més de cent cinquanta milles a l’oest de Norland,

la senyora Dashwood va acceptar de fer el viatge.

Estava contenta de poder marxar ben lluny,

i de començar una nova vida.




Els tres criats van marxar immediatament

cap a Devonshire per preparar la casa.




Poques setmanes després, la senyora Dashwood

i les seves tres filles van abandonar Norland.

Van deixar aquell lloc tan estimat

entre llàgrimes i sospirs.




Però la vall de Barton era agradable i fèrtil,

envoltada de grans boscos,

i les Dashwood s’hi van sentir més optimistes.

Van decidir deixar enrere la tristesa.

Eren a principis de setembre.

El camp brillava sota el sol. Tot convidava a viure!




La nova casa era petita, però confortable.

Una mica pobra si se la comparava amb Norland!

Des de les finestres de la casa es podien veure

tota la vall i els camps.




Per tant, la senyora Dashwood es va sentir satisfeta

amb les vistes, i el mobiliari de la casa

també li va agradar.

Les noies van fer un esforç

per estar contentes i animades.

Cadascuna d’elles es va posar a arreglar les seves coses.

Volien convertir aquella casa en una llar.

Així, van col·locar el piano de Marianne al lloc adequat

i van penjar els dibuixos d’Elinor a la sala.




L’endemà al matí, ja van rebre

la visita de sir John Middleton.

Era un home d’uns quaranta anys,

agradable i somrient.

L’acompanyava lady Middleton, la seva esposa.




Era una dona bonica i de tracte educat,

però reservada i freda.




Al final de la reunió, sir John

les va convidar a sopar

a casa seva, a Barton Park,

només a mitja milla de distància

de la caseta de camp de les Dashwood.




				



			






			
				


				3 Barton Park

				La mansió de sir John, Barton Park,

era molt gran i elegant.

A sir John, li agradava tenir convidats

i sobretot envoltar-se de gent jove.

Als estius celebrava festes a l’aire lliure

i a l’hivern balls privats a la seva propietat.

Sempre tenia algun amic allotjat a Barton Park.




Quan van arribar les Dashwood,

Sir John va sortir a rebre-les

a la porta de la mansió, i els va dir:

—Avui serem pocs a sopar. Només la senyora Jennings

i un bon amic, el coronel Brandon.




La senyora Jennings, vídua, era la sogra de sir John.

Era una dona gran, grossa i alegre que no callava mai.

Sempre estava de broma i potser era una mica vulgar.

Com que tenia dues filles ben casades,

la bona senyora es dedicava

a intentar casar la resta del món.

Va preguntar a Elinor i a Marianne

pels seus pretendents.

Elles es van mirar incòmodes i no van dir res.

Però la germana petita, Margaret, va saltar:




—Marianne no té cap pretendent, senyora.

Però Elinor sí que en té un.




Marianne va clavar una puntada de peu

a la seva germana per sota la taula.

Elinor va empal·lidir.

—I com es diu el pretendent d’Elinor? –va insistir

la senyora Jennings, tota tafanera.

—Això no ho puc dir. Però el seu cognom

comença per F.




La senyora Jennings va somriure molt satisfeta:

—Moltes gràcies, senyoreta Margaret.




Elinor i Marianne van continuar menjant

sense alçar els ulls del plat.




Quan van acabar de sopar van passar al saló

i Marianne va fer un salt d’alegria en veure el piano.

Va demanar permís per tocar-lo

i va oferir un petit concert.

L’actuació de Marianne va ser molt aplaudida,

sobretot pel coronel Brandon.




El coronel no havia dit gairebé res en tot el sopar.

Era un home ben plantat, però seriós i silenciós.

Semblava una mica trist.

Va escoltar el petit concert de Marianne

amb admiració… i sense treure-li els ulls de sobre.




A la senyora Jennings, no se li escapava res.

Va començar a pensar que el coronel Brandon

i Marianne feien una parella perfecta.

Ell era ric i ella bonica.

A partir d’aquell moment, van començar a circular

bromes i rumors sobre el coronel i Marianne.

A Marianne, aquesta idea li semblava força absurda.

El coronel era gairebé un vell!

Tenia trenta-cinc anys…!




				



			






			
				
				4 La tempesta

				Les Dashwood estaven instal·lades còmodament

a Barton Cottage, la seva caseta.

Casa i jardí ja formaven part de les seves vides.

Es dedicaven a les tasques del dia a dia,

amb plaer i tranquil·litat.


Aquell matí, Marianne i Margaret van sortir a passejar.

Havia estat plovent durant dos dies!

Les pobres noies ja no suportaven més

estar tancades a casa.


Marianne va arrencar a córrer turó amunt.

—Quina felicitat! –va exclamar Marianne

mirant el cel i sentint el vent a la cara.

Va agafar Margaret de la mà i, rient alegrement,

les dues germanes van caminar

durant més de vint minuts.


Però el vent portava pluja.

De cop, es va sentir un tro i les gotes d’aigua

van començar a mullar els rostres

de les dues germanes.

Calia desfer el camí i tornar a casa.

Totes dues es van posar a córrer turó avall.

I, de cop i volta, Marianne va relliscar i va caure.


El ruixat es va convertir en una gran tempesta.

Marianne no es podia aixecar de terra,

perquè s’havia fet mal al peu.

—Vés a buscar ajut, Margaret! –va cridar,

a punt de plorar.


Margaret va seguir baixant el turó.

Havia d’arribar a casa i demanar ajuda.

Les llàgrimes es barrejaven amb la pluja

i li mullaven el rostre. Corria desesperada.

Llavors va topar amb dos gossos enormes.

Espantada, va fer un crit.

La va sentir un home jove muntat a

